Germania vrea să elimine din 2025 tarifele de depozitare a gazelor percepute statelor vecine atunci când acestea achiziţionează gaze din rezervele germane, a anunţat joi un oficial de la Ministerul Energiei, în urma plângerilor acestor ţări, transmite Reuters.
Acest tarif este o moştenire din perioada crizei energetice cu care s-a confruntat Europa în anul 2022, după ce Moscova a redus livrările de gaze în Europa. În încercarea de a recupera miliardele de euro pe care le-a cheltuit pentru a-şi umple rapid depozitele cu gaze non-ruseşti, Berlinul a introdus o taxă suplimentară pentru gazele scoase din depozitele germane.
Austria, Cehia, Ungaria şi Slovacia susţin că aceste măsuri le prejudiciază eforturile de a renunţa la gazele ruseşti, pentru că face mai scumpă achiziţia de gaze non-ruseşti, ce sunt livrate prin Germania.
Ele au cerut Comisiei Europene să rezolve problema.
Berlinul a convenit cu Executivul comunitar să elimine tarifele din 2025, a anunţat, joi, Sven Giegold, secretar de stat în Ministerul Energiei.
Acesta a adăugat: "În condiţiile în care eliminarea necesită o modificare legislativă, cel mai apropiat termen posibil este 1 ianuarie 2025. Eliminarea tarifelor va duce la scăderea semnificativă a costurilor tranzitării gazelor prin Germania şi va ajuta statele vecine să-şi reducă dependenţa de gazele ruseşti".
Oficialii Comisiei Europene şi-au exprimat îndoielile cu privire la legalitatea acestor taxe, deoarece reglementările de pe piaţa unică europeană interzic tarifele comerciale între statele membre.
"Nu a fost niciodată intenţia noastră să punem în pericol cu aceste tarife diversificarea aprovizionării. Din contră", a dat asigurări Giegold.
Ministrul Energiei din Austria, Leonore Gewessler, a salutat anunţul autorităţilor germane.
"Sunt extrem de încântată că negocierile intense pe acest subiect au dus la rezultate bune", a declarat Gewessler.
Austria şi Ungaria sunt în continuare puternic dependente de gazele ruseşti. În luna februarie, ministrul austriac al Energiei spunea că ţara sa are dificultăţi în a-şi diversifica sursele de aprovizionare, adăugând că ministerul pe care îl conduce analizează terminarea contractului de aprovizionare gaze pe termen lung pe care grupul energetic austriac OMV îl are cu Rusia.